Japanners staan tou vir Spele-seëls | Netwerk24
Japanners staan tou vir Spele-seëls
12 Maart 2019 20:30
Japanners het Dinsdag, presies 500 dae voordat die Olimpiese Spele in Tokio begin, geskarrel om gedenkseëls vir dié sportskouspel op te raap.
Só lyk die gedenkseëls vir volgende jaar se Olimpiese en Paralimpiese Spele in Tokio. Foto: Reuters
Die seëls bevat prentjies van die Spele- en Paralimpiese Spele-gelukbringers Miraitowa en Someity, asook ’n prent van die nuwe Olimpiese stadion wat nog in aanbou is.
Een miljoen velle, met tien seëls elk, word teen 920 jen (sowat R117) verkoop. R13 van elke verkoopte seël sal bydra tot die koste om die Spele aan te bied.
Dosyne mense het buite die hoofposkantoor in Tokio in ’n tou gestaan om hul hande op dié seëls te kry.
Die ontwerper van die seëls, Akira Tamaki, sê hy het inspirasie geput uit die 1964-Spele, toe Tokio laas gasheer was.
“Dis nie soseer die ontwerp van die 1964-seëls wat my geïnspireer het nie, maar eerder die feit dat dit ’n nasionale projek was, wat almal opgewonde gemaak het,” sê Tamaki.
Volgende jaar se Spele begin op 24 Julie.
Tweeling het hul visier op Olimpiese Spele
Vermy Spele as jy dampie wil slaan